钦定古今图书集成/明伦汇编/官常典/第536卷 > 武德
## 钦定古今图书集成/明伦汇编/官常典/第536卷 > 武德

按《明外史》本传：“德，安丰人。元至正中，应募为义兵百
户，累功至千户。知元将亡，言于元帅张鉴曰：‘吾辈才
雄万夫，今东衄西挫，事势可知矣。不如早择所依’。”鉴
然其言，相率归太祖，以功授千户，隶李文忠麾下，从
文忠赴池州，疾战，流矢中右股，拔去之，战自若。取于
潜、昌化，克严州，皆预，进万户。苗军元帅杨完者军乌
龙岭，德请曰：“此可袭而取也，愿为前驱。”文忠问：“何以
知其可袭？”对曰：“乘高觇之，其部曲徙举不安，且其声
嚣，是以知之。”文忠曰：“善。”即袭完者，覆其营。从文忠取
兰溪，克诸暨，又攻绍兴，先登陷阵，伤右臂不顾。文忠
叹曰：“将士人人如此，何战不捷哉！”蒋英叛金华，贺仁
德叛处州，浙东大震。从文忠定金华，又从攻处州，遇
仁德于刘山，戈中右股。德引刀断其戈，追击之，仁德
败走。再战再败之，仁德遂为其下所杀，德还师守严。
后二年，定官制，改管军百户。从文忠击破吴兵于诸
暨。文忠遣从诸将援浦城，所过山寨皆下。又遣从击
江山盗，抚定之。复从文忠下建、延、汀三州，还师守严。
再从文忠悉定闽溪诸寨，进管军千户，移守衢，予世
袭。最后从靖海侯吴祯巡海上。祯以德可任，令守平
阳。在任八年，致仕。久之，帝发兵征云南，以德宿将，命
与诸大帅偕行。张鉴，淮西人，善用枪，故号“长枪军。”既
归，太祖每遣鉴攻伐，必与德俱先。德卒，官至江淮行
枢密院副使。